Document ID: 32008D0353

KOMISIJAS LĒMUMS
(2008. gada 29. aprīlis),
ar ko dalībvalstīm atļauj pagarināt pagaidu atļaujas, kuras piešķirtas jaunajai darbīgajai vielai ciflufenamīdam, FEN 560 un flonikamīdam
(izziņots ar dokumenta numuru K(2008) 1644)
(Dokuments attiecas uz EEZ)
(2008/353/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 1. punkta ceturto daļu,
tā kā:
(1)
Saskaņā ar Direktīvas 91/414/EEK 6. panta 2. punktu Apvienotā Karaliste 2003. gada janvārī saņēma Nippon Soda Co. Ltd. pieteikumu par darbīgās vielas ciflufenamīda iekļaušanu Direktīvas 91/414/EEK I pielikumā. Ar Komisijas Lēmumu 2003/636/EK (2) tika apstiprināts, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikumā noteiktajām prasībām par datiem un informāciju.
(2)
Francija 2003. gada jūnijā saņēma Société occitane de fabrications et de technologies pieteikumu par FEN 560. Ar Komisijas Lēmumu 2004/131/EK (3) tika apstiprināts, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikumā noteiktajām prasībām par datiem un informāciju.
(3)
Francija 2003. gada decembrī saņēma Enhold B.V. pieteikumu par flonikamīdu (iepriekšējais nosaukums - IKI-220). Ar Komisijas Lēmumu 2004/686/EK (4) tika apstiprināts, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikumā noteiktajām prasībām par datiem un informāciju.
(4)
Apstiprinājums par to, ka dokumentācija ir pilnīga, bija nepieciešams, lai dokumentus varētu rūpīgi pārbaudīt un lai atbilstoši Direktīvas 91/414/EEK 8. panta 1. punkta nosacījumiem un jo īpaši nosacījumam par darbīgo vielu un augu aizsardzības līdzekļa detalizētu novērtējumu, ņemot vērā minētajā direktīvā noteiktās prasības, dalībvalstis ne ilgāk kā uz trim gadiem varētu piešķirt pagaidu atļaujas augu aizsardzības līdzekļiem, kuru sastāvā ir attiecīgās darbīgās vielas.
(5)
Šo darbīgo vielu iedarbība uz cilvēku veselību un vidi ir novērtēta atbilstīgi Direktīvas 91/414/EEK 6. panta 2. un 4. punkta noteikumiem attiecībā uz izmantošanas veidiem, kādus piedāvājuši iesniedzēji. Ziņotājas dalībvalstis iesniedza Komisijai novērtējuma ziņojumu projektus attiecīgi 2006. gada 30. janvārī (par ciflufenamīdu), 2005. gada 18. februārī (par FEN 560) un 2005. gada 24. maijā (par flonikamīdu).
(6)
Pēc tam, kad ziņotājas dalībvalstis bija iesniegušas novērtējuma ziņojumu projektus, tika konstatēts, ka no pieteikumu iesniedzējiem jāpieprasa papildu informācija un ziņotājām dalībvalstīm šī informācija jāpārbauda un jāiesniedz novērtējums. Tāpēc dokumentācija joprojām tiek pārbaudīta un šo novērtēšanu nevarēs pabeigt Direktīvā 91/414/EEK paredzētajā termiņā.
(7)
Novērtēšanas gaitā līdz šim nav bijis iemesla bažām, tāpēc, lai dokumentācijas izskatīšanu varētu turpināt, saskaņā ar Direktīvas 91/414/EEK 8. pantu jādod dalībvalstīm iespēja par 24 mēnešiem pagarināt termiņu pagaidu atļaujām, kas piešķirtas augu aizsardzības līdzekļiem, kuru sastāvā ir minētās darbīgās vielas. Paredzams, ka novērtēšana un lēmuma pieņemšana attiecībā uz iespējamo ciflufenamīda, FEN 560 un flonikamīda iekļaušanu I pielikumā tiks pabeigts 24 mēnešu laikā.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis uz laiku, kas nepārsniedz 24 mēnešus no šā lēmuma pieņemšanas dienas, var pagarināt pagaidu atļaujas augu aizsardzības līdzekļiem, kas satur ciflufenamīdu, FEN 560 vai flonikamīdu.
2. pants
Šis lēmums ir adresēts dalībvalstīm.
Briselē, 2008. gada 29. aprīlī

Labels: 0
3
6